BG Официален вестник на Европейския съюз C 42/28

Становище на Комитета на регионите относно „Отключване на потенциала на културните и творческите индустрии“

2011/C 42/06

КОМИТЕТЪТ НА РЕГИОНИТЕ

— приветства факта, че със Зелената книга „Отключване на потенциала на културните и творческите индустрии“ Европейската комисия открива европейска дискусия за предпоставките за подобряване на творческата и иновативната среда в Европа с цел стимулиране на потенциала на културните и на творческите индустрии, които подпомагат ръста и трудовата заетост;

— приветства факта, че на европейско равнище все повече се признава ролята на културните и на творческите индустрии за подпомагане на творческата и иновативната дейност;

— припомня, че в повечето държави-членки секторите, посочени в контекста на културните и творческите индустрии, по-конкретно културата, изследователската дейност, образованието, туризма и трудовата заетост, са от компетентността на местните и на регионалните власти;

— подчертава, че успешното изпълнение на водещите инициативи на стратегията „Европа 2020“ – Програмата в областта на цифровите технологии и другите инициативи – изисква смел новаторски подход и тук ролята на творческите индустрии е по-специално да предоставят мултидисциплинарни и мултикултурни решения. За тази цел Европа се нуждае от непредубедени новатори на местно и регионално равнище, които да създадат социални нововъведения и по този начин да подпомагат възникването на бизнес дейности в световен мащаб.

Докладчик : г-жа Ursula Männle (DE/ЕНП), член на Ландтага на Бавария Отправен документ : Зелена книга „Отключване на потенциала на културните и творческите индустрии“ COM(2010) 183 окончателен

I. ВЪВЕДЕНИЕ

КОМИТЕТЪТ НА РЕГИОНИТЕ

1. отбелязва, че в целия Европейски съюз местните и регионалните власти носят голяма отговорност за провеждане на политиките в областта на културата;

2. припомня, че местните и регионалните власти имат ключова позиция в насърчаването и развитието на културата, преди всичко в областта на опазването на културното наследство и като фактори, подпомагащи творческите иновации (1);

3. подчертава, че местните и регионални власти са най-близо до гражданите и стратегически са най-добре поставени да взаимодействат с различни култури и да се ангажират с културни дейности в рамките на ЕС и ефективно да мобилизират местните и регионални общности в подкрепа на по-добър диалог между различните култури (2);

4. отбелязва, че местните и регионалните власти са в състояние да мобилизират ефективно гражданите за включването им в творческа дейност (3) и в иновативни процеси;

5. припомня, че културните и творческите индустрии допринасят съществено за местното и регионалното развитие и за развитието на градовете, тъй като правят европейските градове и региони по-атрактивни, развиват устойчив туризъм и създават нови възможности за заетост. Те имат ключово значение за конкурентоспособността и иновативността на пазарната икономика в Европа (4);

6. отчита, че според проучването за икономиката на културата в Европа, изготвено за Европейската комисия през 2006 г. от дружество „KEA European Affairs“, културната индустрия сама по себе си е много динамична, тъй като става дума за икономическа дейност и за създаване на работни места в рамките на ЕС. През 2004 г. броят на лицата, работещи в тази индустрия, достига 5,8 милиона или 3,1 % от общия брой на заетите лица в ЕС-25. Освен това културната индустрия е създала през 2003 г. приблизително 2,6 % от БВП на ЕС, като ръстът в тази област е значително по-висок, отколкото на икономиката като цяло в периода 1999–2003 г (5);

7. отчита също, че в Зелената книга Европейската комисия посочва цифровата революция като възможност за още по-голям ръст на културните и творческите индустрии. Тези индустрии се справят с бързо променящата се среда, в която (глобалните) цифрови информационни и комуникационни технологии (ИКТ) оказват съществен ефект върху всички сектори, които са част от веригата на създаване на стойност;

8. отчита, че ако пълният потенциал на ИКТ се използва при подобаващо зачитане на интересите на крайните потребители, доставчиците на културно съдържание и доставчиците на ИКТ и ако се постигне модернизация на традиционните модели на производство и разпространение, творците могат да очакват достъп до по-голяма аудитория и пазари, а гражданите – по-разнообразно предлагане в областта на културата;

9. приветства факта, че в този контекст Комисията ще изготви три основни политически рамки, които ще имат значително въздействие върху общите условия, приложими по отношение на културните и творческите индустрии в цифрова среда, които ще се основават на предварителни консултации. Става дума за: — програмата в областта на цифровите технологии за Европа, която е една от седемте водещи инициативи на стратегията „Европа 2020“; — водещата инициатива „Съюз за иновации“, в рамките на която ще бъдат предприети специфични действия за подпомагане на културните и творческите индустрии и на тяхната роля като катализатор на иновациите и на структурната промяна; — стратегията в областта на интелектуалната собственост, която естествено ще постави акцент върху използването и управлението на правата, постигането на баланс между необходимата защита и жизнеспособността на творческия процес и на необходимостта да се създават нови услуги и бизнес модели.

II. ПОЛИТИЧЕСКИ ПРЕПОРЪКИ

КОМИТЕТЪТ НА РЕГИОНИТЕ

10. приветства факта, че със Зелената книга „Отключване на потенциала на културните и творческите индустрии“ Европейската комисия открива европейска дискусия за предпоставките за подобряване на творческата и иновативната среда в Европа с цел стимулиране на потенциала на културните и на творческите индустрии, които подпомагат ръста и трудовата заетост;

11. приветства обстоятелството, че в Зелената книга културата е призната за средство за местно и регионално развитие;

12. приветства факта, че на европейско равнище все повече се признава ролята на културните и на творческите индустрии за подпомагане на творческата и иновативната дейност;

13. смята, че политиката в областта на иновациите, както на европейско и национално, така и на местно и регионално равнище, може да позволи установяването на връзки с културните и творческите индустрии;

14. приветства намерението на Европейската комисия да вземе под внимание потребностите на културните и на творческите индустрии в три от ключовите инициативи, с което изпълнява надлежно член 167 от Договора за функционирането на Европейския съюз;

15. припомня, че в повечето държави-членки секторите, посочени в контекста на културните и творческите индустрии, по-конкретно културата, изследователската дейност, образованието, туризмът и трудовата заетост, са от компетентността на местните и на регионалните власти;

16. подчертава, че културните и творческите индустрии са не само индустрии, извънредно важни за развитието, заетостта и конкурентоспособността, но те могат и да допринесат за утвърждаването на местната и културната идентичност и многообразие на местно и регионално равнище;

17. посочва, че местните власти играят значителна роля във връзка с инфраструктурата (пространство за репетиции, представления и продукции), стратегията и планирането (културни стратегии, инициативи за развитие на сектора) и изграждането на мрежи. Местните власти подпомагат също така прояви в областта на изкуствата и културата и значителни инвестиции в млади, творчески таланти;

18. припомня значението на многообразието и многоезичието като специфични европейски характеристики, имащи принос в стимулирането на творческата активност;

19. отправя искане да се обърне достатъчно внимание на уязвимите групи в рамките на културните и творческите индустрии;

20. счита, че създаването на рамка, която да насърчава развитието на творческите индустрии в държавите от ЕС, ще доведе до създаването на висока добавена стойност на европейско равнище, и дори до започването на подготовка на програми и инициативи на равнището на държавите-членки на ЕС, регионите и градовете, които ще укрепят сътрудничеството между главните действащи лица;

21. подчертава значението на укрепването на ролята на местното и регионалното равнище за развитието на културния и творческия сектор в Европа, затова препоръчва на Комисията да включи, в съответствие с принципа за субсидиарността, местните и регионалните власти в дейностите, свързани със Зелената книга;

22. потвърждава нуждата от увеличаване на европейските инвестиции в нови интелигентни, жизнеспособни и съзидателни ресурси;

23. счита, че на малките и средните предприятия трябва да се предостави специална подкрепа на всички равнища на управление, тъй като те са в състояние да откриват нови таланти и да укрепват развитието на културните и творческите индустрии в Европа;

24. припомня, че местните и регионалните власти в рамките на своите стратегии за развитие успешно са включили културните и творческите индустрии в много области и това е допринесло за засилване на местните икономики; по-специално, на равнище местни и регионални власти е възможно да се създадат мрежи и бази данни за млади творци, да се насърчава обучението на младежта в сферата на изкуството и културата, да се създават благоприятни условия за професионализацията на младите творци, да се стимулира провеждането на мултимедийни и мултикултурни експерименти, да се предоставят публични пространства за изява на млади творци, да се насърчава интересът на младежката публика към художествената и културната дейност, да се подкрепя създаването на младежки сдружения в областта на изкуството и културата, да се осъществява напредък в иновациите въз основа на местните традиции и особености;

25. ето защо препоръчва да се създадат условия за трансфер на добрите практики, за укрепване на знанията, за създаване на мрежа за разпространение на опита по отношение на възможностите за използване на потенциала на тези индустрии; наред с това, с оглед на техния принос, препоръчва културните и творческите индустрии да бъдат включени в рамките на общите принципи на политиката за икономическо и социално сближаване на ЕС;

26. препоръчва като конструктивен начин за сътрудничество между местните и националните равнища споразуменията, насочени към резултати, в които отделните равнища на управление се задължават да работят за постигане на договорени резултати, за да се улесни развитието на културните и творческите индустрии на местно равнище;

27. отбелязва, че корените на творческите способности са на местно равнище, следователно за културните и творческите индустрии е необходимо да се развива създаването на местни мрежи, клъстери, инкубатори за предприемачи и партньорства между училищата по изкуствата и техникумите, от една страна, и университетите и предприятията, от друга;

28. приканва учебните заведения по изкуства и дизайн и университетите да работят в тясно сътрудничество с други сектори с оглед създаването на нови сдружения и други структурни и операционни решения, които водят до създаването на напълно нови европейски продукти и услуги, които прокарват пътя към търговски успех в световен мащаб. Липсата на предубеждения у младите хора често е фактор от решаващо значение;

29. отбелязва, че културните дейности могат да бъдат използвани и в подкрепа на социалното сближаване, тъй като развиват междукултурното разбирателство и изграждат силни позитивни отношения между хора от различна работна и училищна среда, с което повишават потенциала на културните и творческите индустрии;

30. напомня, че културното многообразие на Европа представлява съществено стопанско и конкурентно преимущество. Предлага инвестициите в културни дейности, да се използват в подкрепа на културното многообразие на Европа и на диалога между културите, така че да са засили културната и социалната интеграция;

31. припомня, че успешното използване на потенциала на културните и творческите индустрии е възможно, само при положение че Европейският съюз поставя значението на духовните културни ценности в центъра на своите културни усилия, затова подчертава, че насърчаването на образованието в областта на културата и на културното сътрудничество е предпоставка за осигуряване на достъп до обществените източници на творческия потенциал и за разцвет на икономиката в областта на културата. Културата може да съществува без културните индустрии, но културните индустрии не могат да съществуват без култура (6);

32. смята, че би било целесъобразно да се направи преглед на трудностите и/или пречките, спъващи развитието на културните и творческите индустрии, като проблемите бъдат разгледани на съответното политическо равнище;

33. препоръчва на Комисията да направи оценка на релевантността на структурните фондове, както и на съществуващите и на бъдещите програми в областта на културата, аудиовизуалните медии, младежта и образованието с оглед на техния потенциал за подпомагане на творческите индустрии;

34. подчертава по-специално възможността Европейският съюз да подкрепя и стимулира европейската мобилност на младите творци, създаването на международни мрежи и кръгове от творци, обмена и „творческите гостувания“ на млади творци в рамките на Общността и в трети страни;

35. отправя искане към Комисията да вземе под внимание, в рамките на дейностите, застъпени в Зелената книга, финансовите и административните потребности на местните и регионалните власти;

36. посочва, че трябва да бъдат разработени общи показатели, кодове и определения, за да може да се измери въздействието на културните и творческите индустрии върху заетостта и пазара.

III. ЗАКЛЮЧЕНИЯ

КОМИТЕТЪТ НА РЕГИОНИТЕ

37. припомня, че в Европа творческите и културните индустрии могат да играят важна роля за постигането на икономическите и социалните цели на местно и регионално равнище;

38. подчертава ключовата роля, която културните и творческите индустрии – като част от културната програма – изпълняват, подкрепяйки местните общности и икономики при постигането на резултати в рамките на широк спектър от различни области на политиката, по задачите на икономическото развитие, образованието, ученето през целия живот, безопасността на общностите и наказателното правосъдие;

39. счита, че в определението за културните и творческите индустрии би трябвало да се включат и туризмът/хотелиерството и ресторантьорството;

40. подчертава, че в икономиката след кризата културата може да изиграе своята роля за постигане на целите на социалната политика по творчески начин – като подпомага иновациите с цел постигане на резултати в социалната област. Културата и изкуството могат да променят поведението и да изградят нови обществени отношения, които да мотивират за творчество хората с таланти;

41. отчита, че в резултат приносът на културата, и особено на културните и творческите индустрии, има съществено значение за изпълнението на стратегията „Европа 2020“ (7);

42. подчертава, че успешното изпълнение на водещите инициативи на стратегията „Европа 2020“ – Програмата в областта на цифровите технологии и другите инициативи – изисква смел новаторски подход и тук ролята на творческите индустрии е по-специално да предоставят мултидисциплинарни и мултикултурни решения. За тази цел Европа се нуждае от непредубедени новатори на местно и регионално равнище, които да създадат социални нововъведения и по този начин да подпомагат възникването на бизнес дейности в световен мащаб.

Брюксел, 1 декември 2010 г. Председател на Комитета на регионите Mercedes BRESSO

(1) CdR 172/2007 fin.

(2) CdR 44/2006 fin.

(3) CdR 11/2006 fin.

(4) Заключения на Съвета за приноса на културата в местното и регионалното развитие, 10 май 2010 г.

(5) „Study on the Economy of Culture in Europe“ (Проучване относно икономиката на културата в Европа), извършено за Европейската комисия през 2006 г. от „KEA European Affair“.

(6) CdR 172/2007 fin.

(7) CdR 172/2007 fin.